Den hårde blæst tidligere på ugen og den hårde frost har lagt en tykt lag is henover skibe, moler, badebroer, borde, bænke og andre overflader nær kysterne og skabt et eventyragtigt landskab med et panser af is.

De flotte formationer vil kunne nydes noget tid endnu, og det er skumsprøjt fra bølgerne, der har dannet ispanseret på overfladerne langs kysten. Normalt er ispanser forbundet med ferskvand i søer, men fryser det nok, som det har gjort de seneste dage, så kan Østersøen og Kattegat også være med. Vandet i Østersøen og Kattegat har et saltindhold på cirka en procent, hvilket betyder, at vandet fryser til is ved temperaturer under minus 0,5 grader. Ved Vesterhavet er saltindholdet højere og kræver derfor lavere temperaturer, og når bølgerne slår ind mod kysterne i forbindelse med blæsevejr, så er det skumsprøjtet, der fryser til is, når dette rammer kolde overflader. For hvert eneste skumsprøjt dannes der et nyt lag is og dermed de smukke panserformationer. Aalbæk Havn er en af de mange steder langs Kattegat kysten, som man kan opleve fænomenet. Her er alle overflader fra havneindsejlingen og ind i havnen dækket af et tykt lag is. Fænomenet med ispanser kunne seneste opleves i havne som Aalbæk Havn i 2018. Vandtemperaturen i havnen i Aalbæk er lørdag eftermiddag på minus 0,5 grader.